ธนชาตขึ้นดอกเบี้ยสูงสุด 1 % 1 เม.ย.นี้
ธนาคารธนชาต ปรับขึ้นดอกเบี้ยออมทรัพย์ให้อัตราสูงสุดที่ 1% จาก 0.85%มีผล 1 เม.ย.
31 มี.ค. 2553

ธนาคารธนชาต ปรับขึ้นดอกเบี้ยออมทรัพย์ให้อัตราสูงสุดที่ 1% จาก 0.85%มีผล 1 เม.ย.
ธนาคารธนชาต(TBANK)ปรับขึ้นอัตราดอกเบี้ยเงินฝาก“ออมทรัพย์อัลตร้า"และ“กระแสรายวันพรีเมี่ยม"โดยให้อัตราดอกเบี้ยสูงสุดที่ 1.00% ต่อปี โดยเงินฝาก“ออมทรัพย์อัลตร้า"ปรับขึ้นจากเดิม 0.25-0.85% ต่อปี เป็น 0.25-1.00% ต่อปี และ เงินฝาก“กระแสรายวันพรีเมี่ยม"ปรับขึ้นจากเดิม 0.00-0.65% ต่อปี เป็น 0.25-1.00% ต่อปี ทั้งนี้ มีผลตั้งแต่วันที่ 1 เม.ย.เป็นต้นไป  
นายประพันธ์ อนุพงษ์องอาจ ผู้อำนวยการอาวุโส  สายงาน Core Businesses &amp; E-Banking ธนาคารธนชาต เปิดเผยว่า ตามที่รัฐบาลจะออกพันธบัตรเพื่อระดมทุนและส่งเสริมการออมเงินของประชาชน ทำให้สถานการณ์อัตราดอกเบี้ยเงินฝากมีสัญญาณอยู่ในช่วงขาขึ้น ธนาคารจึงปรับขึ้นอัตราดอกเบี้ยเงินฝากเพื่อเป็นการเพิ่มขีดความสามารถในการแข่งขัน และเป็นทางเลือกที่ดีแก่ผู้ที่ต้องการออมเงิน 
สำหรับเงินฝาก “ออมทรัพย์อัลตร้า" วงเงินฝากตั้งแต่ 1 แสนบาท แต่ไม่ถึง 10 ล้านบาท จากเดิมอัตราดอกเบี้ย 0.85%ต่อปี ปรับเป็น 1.00% ต่อปี ส่วนวงเงินฝากไม่ถึง 1 แสนบาท อัตราดอกเบี้ยคงเดิม 0.25% ต่อปี และวงเงินตั้งแต่ 10 ล้านบาท ขึ้นไป อัตราดอกเบี้ยคงเดิม 0.85% ต่อปี
เงินฝาก“ออมทรัพย์อัลตร้า"เป็นเงินฝากพิเศษรูปแบบใหม่ที่ให้ดอกเบี้ยสูงใกล้เคียงเงินฝากประจำ แต่มีสภาพคล่องกว่าโดยสามารถถอนเงินฝากได้ทุกเดือนๆ ละ 2 ครั้ง และคำนวณดอกเบี้ยให้ทุกวัน พร้อมทั้งจ่ายดอกเบี้ยให้ในทุกวันที่ 10 ของทุกเดือน  เป็นเงินฝากที่ เหมาะกับผู้เงินฝากรายย่อยทั่วไปถึงระดับกลางที่ต้องการลงทุนระยะสั้น 
ส่วนเงินฝาก “กระแสรายวันพรีเมี่ยม" วงเงินฝากตั้งแต่ 1 แสนบาท แต่ไม่ถึง 10 ล้านบาท จากเดิมอัตราดอกเบี้ย 0.50% ต่อปี  ปรับเป็น 1.00% ต่อปี และวงเงินฝากไม่ถึง 1 แสนบาท จากเดิมไม่ได้รับดอกเบี้ย ปรับเป็นได้รับดอกเบี้ย  0.25% ต่อปี ส่วนวงเงินตั้งแต่ 10 ล้านบาท ขึ้นไป อัตราดอกเบี้ยคงเดิม 0.65% ต่อปี  
ทั้งนี้ การปรับขึ้นอัตราดอกเบี้ย เงินฝาก “ออมทรัพย์อัลตร้า"และ“กระแสรายวันพรีเมี่ยม"ครั้งนี้ มีผลตั้งแต่ระหว่างวันที่ 1 เม.ย.-31 ก.ค.53 
นายประพันธ์ กล่าวว่า ธนาคารฯ ตั้งเป้าที่จะเพิ่มสัดส่วนยอดเงินฝากออมทรัพย์เป็น 40% ของเงินฝากรวมทั้งหมดภายสิ้นปีนี้ และมีนโยบายที่จะปรับสัดส่วนเงินฝากกระแสรายวันเป็น 5% ของฐานเงินฝากรวมภายใน 1-2 ปีข้างหน้า จากปัจจุบันอยู่ที่ 1%